เมื่อไม่นานมานี้ทีมงานซูมซอกแซกดอทคอมได้ผ่านไปทำธุระที่จังหวัดเชียงใหม่ พวกเราจึงถือโอกาสซอกแซกหาร้านอาหารอร่อยๆ ทานกันในช่วงเวลาที่อยู่ที่โน่น โดยก่อนไปก็ได้ทำการบ้านไว้แล้วว่าเราจะไปทานอะไรกันในแต่ละวัน

หนึ่งในร้านที่เราหมายตาเอาไว้เป็นร้านอาหารญี่ปุ่นเล็กๆ ที่ชื่อว่า “Cook With Love” ของ “เชฟไข่ – ณัฎฐชัย ธาดาชนทัต” และ “เชฟเอฟ – ภูเบศ ทองจิตติ” คู่หูเพื่อนซี้ที่รักในการทำอาหาร ทั้งคู่ผ่านการเป็นเชฟจากโรงแรมใหญ่ๆ ในเชียงใหม่และร้านอาหารชื่อดังในเมืองไทยมามากมาย

โดยเฉพาะ “เชฟไข่” ยังเคยเป็นผู้ช่วยให้กับ “เชฟบุญธรรม” สุดยอดเชฟอาหารญี่ปุ่นแห่งรายการเชฟกระทะเหล็ก ทำให้เขาได้วิชาในการทำอาหารญี่ปุ่นมาพอสมควร จึงเป็นที่มาของร้าน “Cook With Love” ที่เพิ่งเปิดทำการเมื่อวันที่ 5 เมษายน 2557

ลักษณะร้าน “Cook With Love” เป็นร้านอาหารชั้นเดียวเล็กๆ ที่ถูกตกแต่งในสไตล์ญี่ปุ่นแบบเรียบง่าย โชว์เคาน์เตอร์ครัวเปิดให้เห็นการทำอาหารอย่างใกล้ชิด ให้ความรู้สึกอบอุ่นเหมือนทานกันในบ้าน

โดยในหนึ่งวันจะรับลูกค้าวันละ 2 รอบ คือมื้อเที่ยงและมื้อเย็น ในแต่ละรอบจะรับรอบละ 4 โต๊ะ โต๊ะละ 4 คน หรือในหนึ่งวันจะรับลูกค้าเพียง 32 คนเท่านั้น ถ้าใครจะไปต้องจองโต๊ะและสั่งอาหารล่วงหน้า เพื่อที่เชฟไข่จะได้เตรียมอาหารไว้ให้

“เชฟไข่” เล่าให้ฟังว่าที่ร้าน “Cook With Love” ไม่รับลูกค้าหลายโต๊ะต่อวันก็เพราะเขาอยากให้คนที่มาทานอาหารที่ร้านได้รับรู้ถึงความอร่อยของรสชาติของอาหาร ความมีคุณภาพและความสดใหม่ของวัตถุดิบ และที่สำคัญลูกค้าจะได้รู้สึกถึงความใกล้ชิดเหมือนกับนั่งกินอาหารอยู่ที่บ้านของตนเอง และเห็นถึงความรักในการปรุงอาหารของเชฟ ในแต่ละจาน

การเดินทางไปร้าน “Cook With Love” สำหรับคนกรุงเทพฯ ที่ไม่ชินทางอาจจะหายากสักนิด แต่ง่ายมากๆ สำหรับคนเชียงใหม่ คือใช้เส้นทางถนนเชียงใหม่-ลำพูน พอถึงสามแยกวัดเมืองกาย (สามแยกต้นฉำฉา) ก็ขับรถเลียบสนามกอล์ฟยิมคาน่า เลี้ยวซ้ายเข้าถนนราษฎร์อุทิศ ซอย 8 แล้วก็ตรงตามทางไปเรื่อยๆ (พอถึงทางโค้งใหญ่ให้ระวังรถที่อาจโผล่มาจากซอยเล็กทางขวามือ) สังเกตว่าจะมีต้นซากุระทางด้านขวามือตั้งไว้ต้อนรับ ณ ทางเข้าร้าน เข้าไปจอดรถได้สะดวกสบาย

เมนูอาหารของที่นี่จะเป็น “เซตเมนู” ที่ทางเชฟไข่ได้จัดไว้ให้แล้ว ตั้งแต่อาหารทานเล่นไปจนถึงของหวาน สนนราคาก็มีตั้งแต่ 1,500 บาท ไปจนถึง 17,000 บาท ขึ้นอยู่กับวัตถุดิบและจำนวนคนที่มาทานว่าจะมากัน 2 คน 4 คน หรือ 8 คน

อย่างเช่นเซตแซลมอน หรือเซตทูน่าสำหรับ 2 คน ที่จะเสิร์ฟ 8 คอร์ส ราคาอยู่ที่ 1,500 บาท แต่ถ้าเป็นเซตแซลมอน หรือเซตทูน่าสำหรับ 4 คน ราคา 2,500 บาท ส่วน 8 คน ราคา 5,000 บาท โดยจะเสิร์ฟ 10 คอร์ส

ถ้าเป็นเซตปลาฮามาจิกับล็อบสเตอร์ ก็จะสนนราคาที่ 8,500 บาทสำหรับ 4 คน และ 17,000 บาท สำหรับ 8 คน โดยจะเสิร์ฟ 10 คอร์ส

วันที่เราไปกินนั้นเราไปกันจำนวนน้อยแค่คู่หูดูโอ้ เลยเลือกทาน “ทูน่าเซต สำหรับ 2 คน” ราคา 1,500 บาท เสิร์ฟอาหารคาวหวานทั้งหมดรวม 8 คอร์ส

ร้านนี้ไม่มีเมนูแนะนำเพราะอร่อยทุกอย่าง แต่ที่เด่นๆ ก็คือ “ซุปหม้อไฟกระดาษ” ซึ่งเป็นซุปที่เสิร์ฟในหม้อไฟกระดาษปอหรือไผ่นำเข้าจากญี่ปุ่น มีคุณสมบัติช่วยคงรสชาติของอาหารให้กลมกล่อม ช่วยดูดซึมสารพิษที่ตกค้างในเนื้อสัตว์ และกำจัดความเป็นด่างในน้ำซุป ทำให้ซุปหอมหวานยิ่งขึ้น ซุปนี้จะมีอยู่ในทุกเซตเมนู

อีกหนึ่งเมนูเป็นของหวานที่คิดค้นโดย “เชฟเอฟ” ที่ได้คัดสรรถั่วดำคุณภาพดีสัญชาติญี่ปุ่นมาต้มกับยอดชาเขียวหวานญี่ปุ่น ความพิเศษอยู่ที่การต้มโดยใช้หินภูเขาไฟต้มเป็นเวลา 2 วันเต็มๆ เพื่อให้ได้ถั่วแดงที่นุ่มเคี้ยวหนุบ เสิร์ฟพร้อมนมสดออร์แกนิค เวลาทานเชฟแนะนำให้ชิมรสชาติถั่วดำเพียวๆ ก่อน 1 เม็ดเพื่อให้รู้รสชาติที่แท้จริงของถั่วดำ แล้วค่อยเติมนมลงไป จนคำสุดท้ายก็ยกดื่มทั้งถ้วย

ส่วนเซตที่ขายดีที่สุดก็คือ “ล็อบสเตอร์เซต” สำหรับ 4 ท่าน ราคา 7,000 (10 คอร์ส : ถั่วแระญี่ปุ่น, สลัดปลาดิบรวม/สลัดปูนิ่ม, ล็อบสเตอร์ซาซิมิ, ซุปล็อบสเตอร์หม้อไฟกระดาษ, ไข่ตุ๋น, ล็อบสเตอร์อบชีส, ล็อบสเตอร์สเต็ก, ปลาหิมะย่างซอสไข่ปลาเมไตโกะ, ข้าวปั้น โกเบ โรนิ, ถั่วดำยอดชาเขียวหวานญี่ปุ่น) ซึ่งทางร้านนำเข้าล็อบสเตอร์เป็นๆ จากแคนาดา ที่มีน้ำหนักตัวละราวๆ 8 ขีด และเชฟไข่จะมีเคล็ดลับพิเศษในการเลี้ยงล็อบสเตอร์แบบตัวเป็นๆ เพื่อคงความสดของล็อบสเตอร์ ก่อนที่จะนำมาเป็นวัตถุดิบในการปรุงอาหาร

นอกจากอาหารที่จัดเป็นเซตไว้แล้ว ก็ยังมีเมนูแบบ A la carte ให้เลือกสั่งเพิ่มเติมได้ อาทิ สลัดปูนิ่ม, ล็อบสเตอร์ซาซิมิ, สุกี้ปลาฮามาจิหม้อไฟกระดาษ, ไขตุ๋น, ปลาหิมะย่างซอสไข่ปลาเมนไตโกะ, ลิ้นวัวผัดเนย, ข้าวห่อปลาไหลไส้แซลมอน รวมถึง Special dish อย่าง Kobe Carpaccio, Kobe ยำราดน้ำพอนซึ และ Kobe สเต็ก

ทั้งนี้ทางร้านยังมีบริการจัดเตรียมอาหารตามงบประมาณที่ลูกค้าตั้งไว้ ยกตัวอย่างเช่น มีงบ 20,000 บาท จะจัดเลี้ยงวันเกิดสำหรับ 6 ท่าน ทางร้านก็จัดเต็มด้วยอาหารคุณภาพคับแก้ว แต่จะต้องแจ้งล่วงหน้าแต่เนิ่นๆ เพราะวัตถุดิบที่ใช้ในการทำอาหารของร้าน “Cook With Love” นั้นจะนำเข้าจากต่างประเทศทั้งนั้น เช่น ปลาแซลมอนจากนอร์เวย์ ล็อบสเตอร์จากแคนาดา เนื้อโกเบจากญี่ปุ่น เป็นต้น และเพื่อให้เชฟไข่ได้เตรียมเมนูอาหารให้เป็นกรณีพิเศษ

ทุกเมนูที่ร้าน “Cook With Love” นั้นถูกปรุงด้วยความรักและความตั้งใจของเชฟไข่และเชฟเอฟ จึงเป็นที่รู้จักของลูกค้าแบบปากต่อปาก มีคิวจองเต็มแน่นแทบทุกวัน และที่นี่ไม่รับลูกค้าที่ไม่ได้จองมาก่อน

หากนักชิมท่านใดที่แวะมาเยือนเมืองเชียงใหม่ แล้วอยากทานอาหารญี่ปุ่นรสเลิศ ก็อย่าลืมโทรจองแต่เนิ่นๆ นะครับ ไม่งั้นจะอดกินเดี๋ยวจะหาว่าไม่เตือน

Cook with Love Sushi & Bakery ตั้งอยู่ที่ 57/4 ซอย 8 ถ.ราษฎ์อุทิศ ต.วัดเกตุ จ.เชียงใหม่ ร้านเปิดทุกวันไม่มีวันหยุด และเปิดใน 2 ช่วงเวลาคือ 12.00 – 15.00 น. และ 18.00 – 22.00 น. สำรองโต๊ะล่วงหน้าได้ที่ 085-616 3966, 086-915 4994

Facebook: ラブで味 Cook With Love Sushi &bakery